钦定古今图书集成/明伦汇编/官常典/第327卷 > 大学衍义补 > 王纪
## 钦定古今图书集成/明伦汇编/官常典/第327卷 > 大学衍义补 > 王纪

按《明外史》本传：“纪字惟理，芮城人。万历十七年进士。
授池州推官。入为祠祭主事，历仪制郎中。秉礼持正，
时望蔚然。二十九年，帝将册立东宫，数迁延不决，纪
抗疏极论。其冬礼成，擢光禄少卿，引疾去。四十一年，
自太常少卿擢右佥都御史，巡抚保定诸府。连岁水
旱，纪设法救荒甚备。税监张煜请征恩诏已蠲诸税”，
纪两疏力争，煜竟取中旨行之。纪劾煜抗违诏书，沮
格成命，皆不报。居四年，官吏畏法，豪彊惮威，部内大
治。迁户部右侍郎，总督漕运兼巡抚凤阳诸府。岁大
凶，赈救如畿辅。光宗立，召拜户部尚书，督仓场。天启
二年代黄克缵为刑部尚书。时方会议红丸事，纪偕
侍郎杨东明署议，言：“方从哲知有贵妃，不知有君父。
李可灼进药驾崩，反慰以恩谕，赉之。银币国典安在？
不逮可灼，无以服天下；不逮崔文昇，无以服可灼。不
削夺从哲官阶禄荫，无以泄天地神人之愤。”议出，群
情甚竦。主事徐大化者，素无赖，日走魏忠贤门，构陷
善类。又显劾给事中周朝瑞、惠世扬、纪愤甚，劾大化
溺职状，因言：“大化诚为朝廷击贼，则今之大臣有巧
能移夺人主之视听，力能颠倒天下之是非，交结权
珰，诛锄正士如宋蔡京者，何不登弹文，而乃日与端
人正士相寻水火？”盖指大学士沈㴶也。大化由此罢
去，而㴶及忠贤深憾之。御史杨维垣与大化有连，且
素附㴶，遂助㴶诋《纪言纪》：所劾大臣无主名，请令指
实。纪遂直攻㴶，言：“㴶与京生不同时，而事实相类。其
结纳魏忠贤，与京之契合童贯同也；乞哀董羽宸，与
京之恳款陈瓘同也；要盟死友邵辅忠、孙杰，与京之
固结吴居厚同也。逐顾命元臣刘一燝、周嘉谟，与安
置吕大防、苏轼同也；斥逐言官江秉谦、熊德阳、侯震
旸，与贬谪安常民、任伯雨同也。至于贿交妇寺，窃弄
威权，中旨频传，而上不悟，朝柄阴握，而下不知。此又
京迷国罔上，百世合符者。”客、魏闻之怒，为㴶泣愬帝
前。帝谓纪烦言，加谯责焉。初，李维翰、熊廷弼、王化贞
下吏，纪皆置之重辟，而与都御史大理卿上廷弼、化
贞爰书，微露两人有可矜状，而言不测特恩，非法官
所敢轻议。有千总杜茂者，赍登莱巡抚陶朗先千金
行募兵。金尽而兵未募，不敢归。返蓟州僧舍，为逻者
所获，词连佟卜年。卜年，辽阳人，举进士，历知南皮、河
间。迁夔州同知，未行，经略廷弼荐为登莱监军佥事。
逻者搒掠，茂言尝客于卜年河间署中，三月，与之谋
叛，因挟其二仆往通李永芳。行边尚书张鹤鸣以闻。
鹤鸣故与廷弼有隙，欲藉卜年以甚其罪。朝士皆知
卜年冤，莫敢言。及镇抚既成，狱移刑部，纪疑之，以问
诸曹郎。员外郎顾大章曰：“茂既与二仆往来三千里，
乃拷讯垂毙，终不知二仆姓名，其诬服何疑？卜年虽
非间谍，然实佟养真族子，流三千里可也。”纪议从之。
逻者又获奸细刘一𪩘，忠贤疑刘一燝昆弟，欲立诛
一𪩘与卜年，因一𪩘以株连一燝，纪皆执不可。㴶遂
劾纪“护廷弼、缓卜年等狱，为二大罪。”帝责纪陈状，遂
斥为民。以侍郎东明署部事，坐卜年流二千里。狱三
上三却。给事中成明枢、张鹏云、沈维炳，卜年同年生
也，为发愤，摭他事连劾东明。卜年获长系。瘐死，而东
明遂引疾去。纪既斥，大学士叶向高、何宗彦、史继偕
论救，皆不听。纪偕其妻骑二驴以归。后阉党罗织善
类，纪先卒，乃免。崇祯元年，复官，赠少保，荫一子，谥“庄
毅。